CELEX: 52012PC0485
Language: sk
Date: 2012-09-05
Title: Návrh ODPORÚČANIE RADY týkajúce sa validácie neformálneho vzdelávania a informálneho učenia

|
			
		
		
		52012PC0485
		
			Návrh ODPORÚČANIE RADY týkajúce sa validácie neformálneho vzdelávania a informálneho učenia /* COM/2012/0485 final - 2012/0234 (NLE) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
Význam vytvárania nových vzdelávacích
možností
V súčasnosti sú vzdelávacie možnosti
neobmedzené, bezhraničné a okamžité. Jednotlivci
sa učia a získavajú nové zručnosti a kompetencie čoraz viac v
netradičnom prostredí a nie iba v triede (formálne vzdelávanie). Veľa sa naučia v práci, účasťou
v organizáciách občianskej spoločnosti alebo vo virtuálnom priestore,
ktorý poskytujú internetové a mobilné zariadenia, individuálne alebo s
rovesníkmi. Spoločnosti čoraz
častejšie ponúkajú svojim pracovníkom možnosti odbornej prípravy, aby si
zlepšili svoje zručnosti prostredníctvom organizovaného, ale neformálneho
vzdelávania. Informálne učenie sa tiež
stáva čoraz dôležitejším v globálnom a prepojenom svete, v ktorom
technológia umožňuje jednotlivcom vzdelávať sa tými najrozmanitejšími
spôsobmi: napríklad prostredníctvom otvorených vzdelávacích zdrojov a na
diaľku.
Aktívne zapojiť všetkých študujúcich do
vzdelávania a obohatiť ich o vzdelávacie skúsenosti je nesmierne dôležité
na vyrovnanie sa s rýchlymi hospodárskymi a technologickými zmenami,
častejšou zmenou zamestnania v živote jednotlivca a tlakom na
jednotlivcov, aby v záujme zvýšenia zamestnateľnosti, produktivity a
hospodárskeho rastu získavali lepšie a relevantnejšie zručnosti. 
V dnešnej situácii charakterizovanej rastúcou
nezamestnanosťou – najmä medzi mladými ľuďmi – a slabým
hospodárskym rastom, je naliehavé využívať nové vzdelávacie možnosti mimo
formálneho systému, ako aj zručnosti získané takýmto spôsobom: Európa
potrebuje vytvoriť správnu kombináciu zručností a dosiahnuť
väčší súlad medzi zručnosťami a pracovnými miestami v
záujme zvýšenia konkurencieschopnosti a prosperity. 
V takomto kontexte je nutné, aby vzdelávacie a
kvalifikačné systémy poskytli všetkým občanom[1] možnosť
zviditeľniť to, čo sa naučili mimo školy a využiť to v
povolaní alebo v ďalšom vzdelávaní. Toto je možné dosiahnuť
validáciou výsledkov vzdelávania dosiahnutých prostredníctvom neformálneho
vzdelávania a informálneho učenia. V
tomto procese splnomocnený orgán potvrdí, že získané vzdelávacie výsledky
(vedomosti, zručnosti a kompetencie) jednotlivca zodpovedajú príslušnej
norme. 
Neformálne vzdelávanie a informálne
učenie v stratégii Európa 2020
Validácia skúseností nadobudnutých neformálnym
vzdelávaním a informálnym učením v členských štátoch EÚ má
kľúčový význam z hľadiska napĺňania ambície EÚ
dosiahnuť inteligentný, udržateľný a inkluzívny rast stanovený v
stratégii Európa 2020. Validácia môže výrazne ovplyvniť fungovanie trhu
práce: validačné mechanizmy prispievajú k transparentnosti dostupných
zručností pracovnej sily a k súladu medzi zručnosťami
a dopytom po pracovnej sile, zlepšujú prenosnosť zručností medzi
spoločnosťami a odvetviami a uľahčujú mobilitu na
európskom trhu práce. Uľahčovaním pracovnej a geografickej
mobility a zosúlaďovaním zručností s dopytom môže mať validácia
výrazný vplyv na riešenie problémov vyplývajúcich z nedostatku zručností v
rastúcich odvetviach a na oživenie hospodárstva. 
V časoch, keď obyvateľstvo
starne a ubúdajú pracovné sily, môže validácia skúseností nadobudnutých
informálnym učením a neformálnym vzdelávaním pomôcť Európe
pritiahnuť ľudí, ktorí majú k trhu práce najďalej, k novým
vzdelávacím a pracovným príležitostiam a mobilizovať celý ľudský
kapitál na boj proti nezamestnanosti, na zvýšenie produktivity
a konkurencieschopnosti. Validácia môže pomôcť najmä mladým
nezamestnaným, ktorí si hľadajú svoju prvú prácu alebo ktorí majú málo
pracovných skúseností, aby preukázali svoje zručnosti a kompetencie
získané v rôznych kontextoch a vytvorili pre ne trhovú hodnotu.
Pre jednotlivcov môže validácia znamenať
vyhliadky na lepšiu zamestnateľnosť, vyšší plat a povýšenie
či nové zamestnanie, ľahšiu prenosnosť zručností z jednej
krajiny do druhej, druhú šancu pre tých, ktorí predčasne ukončili
školskú dochádzku, lepší prístup k formálnemu vzdelávaniu a odbornej príprave,
väčšiu motiváciu k vzdelávaniu, ako aj väčšiu sebadôveru. 
Vo všeobecnosti validácia skúseností
nadobudnutých neformálnym vzdelávaním a informálnym učením prispieva
tiež k dosiahnutiu hlavných cieľov stratégie Európa 2020, pokiaľ ide
o predčasné ukončenie školskej dochádzky, podiel jednotlivcov vo veku
30 až 34 rokov, ktorí ukončili terciárne alebo ekvivalentné vzdelávanie,
celkovú mieru zamestnanosti, chudobu a sociálne vylúčenie – ide
o proces, ktorý sa sleduje v rámci európskeho semestra. 
Realizácia Európskeho sociálneho programu
Validácia neformálneho vzdelávania a
informálneho učenia je súčasťou Európskeho sociálneho programu
od roku 2001, keď Komisia vymedzila celoživotné vzdelávanie ako
akúkoľvek vzdelávaciu činnosť realizovanú počas celého
života s cieľom nadobúdania vedomostí, zručností a kompetencií v
rámci osobnej, občianskej, sociálnej a/alebo zamestnaneckej perspektívy.
Od Kodanskej deklarácie o posilnenej európskej spolupráci v oblasti
odborného vzdelávania a prípravy bola prijatá rada iniciatív zameraných na
rozvoj európskych nástrojov v oblasti celoživotného vzdelávania: 
–                        
v roku 2004 boli prijaté Spoločné európske
zásady validácie v podobe záverov Rady,
–                        
v roku 2004 sa stanovil rámec Europass
vrátane Europass-životopisu a portfólia dokumentov, ktoré môžu občania
použiť na lepšiu komunikáciu a prezentáciu svojich kvalifikácií a
kompetencií v celej Európe. Medzi ostatné nástroje na dokumentáciu
výsledkov vzdelávania patrí Youthpass – pas mládeže v programe Mládež v
akcii a sektorové zručnosti a kvalifikačné pasy
vytvorené v rámci európskeho sociálneho dialógu na odvetvovej úrovni,
–                        
významným míľnikom na ceste k validácii
neformálneho vzdelávania a informálneho učenia bolo prijatie
odporúčania o európskom kvalifikačnom rámci (European Qualifications
Framework, ďalej len „EQF“) pre celoživotné vzdelávanie, ktorý v roku
2008 prijal Európsky parlament a Rada. EQF je referenčný rámec
kvalifikačných úrovní vymedzených výsledkami vzdelávania. Na základe tohto
rámca začali všetky členské štáty stanovovať svoje národné
kvalifikačné rámce a odkazovať sa vo svojich kvalifikáciách
na európske kvalifikačné úrovne. Vďaka tomuto procesu bude možné
kvalifikácie lepšie porovnávať a zamestnávatelia, vzdelávacie inštitúcie,
pracovníci a študenti im zároveň lepšie porozumejú.
–                        
V roku 2009 Komisia a CEDEFOP uverejnili Európske
usmernenia pre validáciu neformálneho vzdelávania a informálneho učenia,
ktoré poskytujú tvorcom politiky a odborníkom z praxe technické poradenstvo v
oblasti validácie. Tieto usmernenia sa zameriavajú na rôzne perspektívy
validácie (napr. individuálne, organizačné, národné, európske). Usmernenia
sú praktickým nástrojom, ktorého využitie má byť dobrovoľné.
–                        
Kreditné systémy (popri iných nástrojoch) založené
na výsledkoch vzdelávania uľahčujú validáciu neformálneho vzdelávania
a informálneho učenia. V oblasti vysokoškolského vzdelávania ide o Európsky
systém prenosu a zhromažďovania kreditov (European Credit Transfer and
Accumulation System, ECTS), ktorý bol vypracovaný v rámci bolonského
procesu na uľahčenie mobility medzi inštitúciami vysokoškolského
vzdelávania. V oblasti odborného vzdelávania a prípravy ide o Európsky
systém kreditov pre odborné vzdelávanie a prípravu (European Credit System for
Vocational Education and Training, ECVET).
Z programu v oblasti celoživotného vzdelávania
sa od roku 2007 financovalo niekoľko pilotných projektov, ktoré umožnili
vytvorenie validačných procesov a nástrojov v špecifických sektoroch
a kontextoch, najmä v odbornom vzdelávaní a príprave a vo vzdelávaní
dospelých. Niektoré krajiny využili na vytvorenie validačných systémov
Európsky sociálny fond.
Napriek existencii týchto európskych politík
bol pokrok v oblasti validácie dosiaľ nerovnomerný, nepravidelný a pomalý
v celej Európe. 
Validačný systém na vysokej úrovni
vyvinuli podľa poslednej aktualizácie Európskeho registra z roku 2010
týkajúceho sa validácie neformálneho vzdelávania a informálneho učenia iba
štyri členské štáty EÚ a ďalších sedem štátov má buď národný
systém validácie v počiatočnej fáze alebo riadne zavedený, avšak
čiastočný, a to v jednom alebo vo viacerých sektoroch. 
Naliehavá potreba konať 
Znamená to, že väčšina členských
štátov EÚ nemá zavedený komplexný validačný systém. Krajiny s rozvinutým
systémom zastávajú oficiálny prístup k validácii v rámci svojich systémov
celoživotného vzdelávania (t. j. právne zakotvený), disponujú infraštruktúrou,
ktorá vytvára vhodné podmienky pre validáciu, počítajú s aktívnou
účasťou zainteresovaných strán (najmä sociálnych partnerov) a ich
validáciu si môžu žiadatelia dovoliť. Niektoré krajiny nedávno vyvinuli
iniciatívu v oblasti validácie v rámci vytvárania svojho národného
kvalifikačného rámca. V iných krajinách sa dosiahol iba obmedzený pokrok,
čo je odrazom chýbajúcich národných stratégií, chýbajúcej predstavy o
konkrétnom spôsobe vykonávania validácie v praxi a v niektorých prípadoch zase
odrazom nedôvery vo validáciu zo strany jednotlivcov a zamestnávateľov,
ako aj bariér súvisiacich s kultúrou a postojom. 
Rozdiely v dostupnosti národných
validačných politík a praktík, ako aj rozdiely medzi členskými štátmi
znižujú porovnateľnosť a transparentnosť validačných
systémov. Spôsobujú občanom problémy pri kombinovaní výsledkov
vzdelávania, ktoré dosiahli v rôznych kontextoch, na rôznych úrovniach a v
rôznych krajinách. Vytvárajú prekážky pre nadnárodnú mobilitu študentov a
pracovníkov práve v čase, keď je takáto mobilita nevyhnutná na
oživenie hospodárskeho rastu.
Vzhľadom na
naliehavú potrebu zvýšiť mobilitu pracovnej sily, a znížiť tak
nedostatok zručnej pracovnej sily, ako aj na potrebu lepšieho ohodnotenia
zručností a kompetencií získaných mimo formálnych systémov, Komisia
oznámila vo svojich hlavných iniciatívach stratégie Európa 2020: „Program pre
nové zručnosti a nové pracovné miesta“[2]
a „Mládež v pohybe“[3],
ako aj vo svojich nových iniciatívach v rámci Aktu o jednotnom trhu[4] a balíku opatrení pre
zamestnanosť[5],
svoj návrh odporúčania Rady o validácii neformálneho vzdelávania a
informálneho učenia, ako príspevok EÚ k urýchleniu programu reforiem.
Opatrenia EÚ v oblasti validácie zamerané
na spoluprácu a koordináciu všetkých členských štátov môžu
uľahčiť mobilitu pracovníkov a študentov prostredníctvom
ústretovejšieho vzájomného uznávania zručností nadobudnutých neformálnym
vzdelávaním a informálnym učením. Intenzívnejšia spolupráca a lepšia
koordinácia medzi členskými štátmi prispejú k transparentnosti
validačných systémov a k vzájomnej dôvere členských štátov,
pokiaľ ide o validačné systémy iných členských štátov. Môžu
byť prospešné pre tradične nedôverčivé členské štáty, ktoré
nezvyknú uznávať neformálne vzdelávanie a informálne učenie.
Členské štáty samé osebe nemôžu dospieť k vzájomnej dôvere tak
efektívne, ako prostredníctvom opatrení na úrovni EÚ.
Súčasťou právnych aspektov tohto
návrhu je osobitné monitorovanie vykonávania uvedeného odporúčania Rady.
Komisia bude takisto sledovať celkový pokrok v oblasti validácie
informálneho učenia a neformálneho vzdelávania vo všetkých členských
štátoch v rámci celkových štrukturálnych reforiem vzdelávania a odbornej
prípravy monitorovaných prostredníctvom otvorenej metódy koordinácie viažucej
sa na európsky semester a stratégiu „Vzdelávanie a odborná príprava 2020“.
2.           VÝSLEDKY KONZULTÁCIÍ SO ZAINTERESOVANÝMI
STRANAMI A POSÚDENÍ VPLYVU
Konzultácie
Konzultácie sa uskutočnili v tejto
podobe:
–                        
otvorené konzultácie prostredníctvom elektronického
prieskumu, ktorý sa konal medzi decembrom 2010 a februárom 2011. Výzvy k
účasti na elektronickom prieskume a k predloženiu pozičného dokumentu
boli zaslané členom najrelevantnejších skupín a iným stranám
zainteresovaným v oblasti vzdelávania a odbornej prípravy, zamestnanosti,
mládeže a športu[6],
–                        
rokovania na schôdzach politických orgánov, najmä
poradnej skupiny pre európsky kvalifikačný rámec; 
–                        
schôdze odborníkov a aktivity v rámci partnerského
učenia organizované skupinou pre výsledky vzdelávania pôsobiacou v rámci
poradnej skupiny pre EQF,
–                        
aktivity v rámci partnerského učenia v oblasti
vysokoškolského vzdelávania, odborného vzdelávania a prípravy a vzdelávania
dospelých.
Sociálni partneri, tak zamestnávatelia, ako aj
zástupcovia odborov, boli konzultovaní ako členovia poradnej skupiny pre
EQF a prostredníctvom ich účasti na niekoľkých aktivitách v rámci
partnerského učenia. 
Výsledkom uvedeného elektronického prieskumu
bolo 469 odpovedí na uzavreté a otvorené otázky, ktoré boli doplnené 24
pozičnými dokumentmi. Podiel odpovedí jednotlivcov (53 %) a organizácií
(47 %) bol pomerne vyrovnaný. 
Z výsledkov vyplynul nedostatok celkového
súladu prístupov k validácii v samotných členských štátoch aj medzi nimi,
ako aj veľké množstvo obmedzení, pokiaľ ide o účinné
uskutočňovanie validácie v praxi. V prevažnej väčšine odpovedí
sa respondenti zhodujú na význame zviditeľnenia zručností
nadobudnutých prostredníctvom životných a pracovných skúseností. Odpovede sú
dôkazom širokej podpory pre európsku iniciatívu, ktorej cieľom je
posilnenie validačnej politiky a praxe v členských štátoch EÚ.
Konzultácie poradnej skupiny pre EQF a rôzne
aktivity v rámci partnerského učenia takisto viedli k pozitívnej podpore
európskej iniciatívy v oblasti validácie. 
Posúdenie vplyvu
V posúdení vplyvu sa porovnali tri možnosti
pre opatrenia EÚ v oblasti validácie neformálneho vzdelávania a informálneho
učenia, konkrétne: 1) základný scenár spočívajúci v súčasnej
situácii a jej očakávaného vývoja bez ďalších opatrení na úrovni EÚ,
2) odporúčanie Rady týkajúce sa uskutočňovania validácie
neformálneho vzdelávania a informálneho učenia a 3) zavedenie nového
procesu založeného na novej otvorenej metóde koordinácie venovanej validácii s
cieľom vytvoriť Európsku chartu kvality validácie.
Keďže nie sú dostupné spoľahlivé
údaje, sociálne, hospodárske a iné vplyvy týchto troch možností boli preskúmané
na základe pravdepodobných vplyvov. 
Možnosť 2, teda odporúčanie Rady
zamerané na uskutočňovanie validácie, sa ukázala ako
najúčinnejšia a najefektívnejšia možnosť, ktorá vedie k
najvýraznejším pozitívnym hospodárskym a sociálnym vplyvom. Táto možnosť
najvernejšie odráža ciele politiky EÚ. V rámci odporúčania Rady sa
členské štáty formálne zaviažu k činnosti. Je to ten
najúčinnejší právne nezáväzný nástroj, ktorý je k dispozícii. Skúsenosti z
minulosti, najmä s EQF, preukazujú jeho schopnosť vyvinúť u
členských štátov vzájomný tlak k činnosti. 
Pokiaľ ide o možnosť 1 (základný
scenár), z posúdenia vplyvu vyplynulo, že ak sa neprijmú ďalšie opatrenia,
očakáva sa, že situácia v súvislosti s validáciou sa bude meniť iba
pomaly. Znamená to, že dostupnosť a využívanie validácie skúseností
nadobudnutých neformálnym vzdelávaním a informálnym učením by boli
naďalej obmedzené a Európe by ešte stále chýbal harmonizovaný prístup k
validácii. 
Očakáva sa, že možnosť 3 (nová OMK)
by mala viesť k zlepšeniu v porovnaní so základným scenárom, pokiaľ
ide o účinnosť, efektívnosť a súlad jej vplyvu so širšími
politickými cieľmi EÚ. Stanovenie novej OMK by však viedlo k vytvoreniu
dodatočných štruktúr a dodatočných mechanizmov podávania správ,
čo by zvýšilo administratívnu záťaž a náklady pre členské štáty.
Navyše by táto možnosť neposkytla dostatočné záruky, že
validačné opatrenia sa prijmú v primeranom časovom rámci, pretože jej
úspech by závisel výlučne od otvorenej metódy koordinácie. 
Posúdenie vplyvu odhalilo takisto tieto výhody
odporúčania Rady zameraného na realizáciu, v porovnaní ostatnými dvomi
možnosťami:
–                        
odporúčanie zaplní validačnú medzeru,
ktorá v súčasnosti jestvuje v rámci dostupných európskych nástrojov, akými
sú EQF, Europass a kreditné systémy. Napraví najmä nedostatok európskeho
kvalifikačného rámca, v ktorom je stanovená podpora validácie neformálneho
vzdelávania a informálneho učenia, ale neuvádza sa v ňom žiadne
ďalšie usmernenie k jej vykonávaniu. 
–                        
navrhujú sa v ňom konkrétne praktické
opatrenia na vykonávanie validácie v členských štátoch,
–                        
odporúčanie Rady, ako právny nástroj,
predstavuje záväzok členských štátov k stanoveným opatreniam, z
ktorých väčšinu bude potrebné uskutočniť na vnútroštátnej
úrovni a prispôsobiť národnému kontextu, 
–                        
výslovne zapája príslušné zainteresované strany
(zainteresované strany na trhu práce, mládežnícke/dobrovoľnícke
organizácie, inštitúcie vzdelávania a odbornej prípravy) do vytvárania
validačných systémov,
–                        
členské štáty budú aj naďalej
spolupracovať v rámci súčasných štruktúr OMK, najmä v rámci poradnej
skupiny pre EQF, ktoré predstavujú jednoduchšiu realizačnú štruktúru v
porovnaní so štruktúrou predpokladanou v možnosti 3, 
–                        
odporúčanie vytvorí nový a silnejší politický
základ pre spoluprácu v oblasti validácie neformálneho vzdelávania a
informálneho učenia.
3.           PRÁVNE PRVKY NÁVRHU
Zhrnutie navrhovaných opatrení
Navrhované opatrenia zahŕňajú
praktické odporúčania, aby členské štáty do roku 2015 poskytli
každému občanovi možnosť dať si zvalidovať svoje
zručnosti získané mimo systémov formálneho vzdelávania a odbornej prípravy
a využiť túto validáciu v celej Európe na pracovné a vzdelávacie
účely. Na konkrétnejšej úrovni vyplývajú z týchto opatrení tieto
odporúčania pre členské štáty: 
–                        
zabezpečiť, aby boli do roku 2015 zriadené
národné systémy validácie neformálneho vzdelávania a informálneho učenia,
ktoré by poskytovali všetkým občanom možnosť dať si
zvalidovať svoje vedomosti, zručnosti a kompetencie, nezávisle od
toho, ako ich nadobudli. Na tejto validácii sa zakladá udelenie plnej alebo
čiastočnej kvalifikácie, bez dotknutia iných platných právnych
predpisov Únie, najmä smernice 2005/36/ES o uznávaní odborných kvalifikácií, 
–                        
národné systémy validácie neformálneho vzdelávania
a informálneho učenia by mali byť zamerané na tieto aspekty
validácie: identifikácia vzdelávacích výsledkov, ich dokumentácia, ich
posúdenie na základe dohodnutých noriem a ich osvedčenie,
–                        
formou prispôsobenou kontextu jednotlivých
členských štátov zabezpečiť, aby boli informácie o možnostiach
validácie dostupné širokej verejnosti (najmä znevýhodneným skupinám), aby bol
prístup k validácii finančne prijateľný pre občanov, ktorí sa
chcú podrobiť validačnému procesu, aby mali takíto občania
finančne prijateľný prístup k usmerneniam a poradenstvu a aby sa zriadili
prehľadné mechanizmy zabezpečenia kvality, ktoré by sa
uplatňovali na validačný systém v súvislosti s posudzovaním
(metodiky a nástroje, kvalifikovaní hodnotitelia) a jeho výsledkami (dohodnuté
normy), 
–                        
poskytnúť jednotlivcom možnosť
podrobiť sa auditu ich zručností a kompetencií do troch mesiacov
od identifikovanej potreby, ako je napr. perspektíva nezamestnanosti alebo
neisté zamestnanie. Na tieto účely by sa malo podporiť využívanie
súčasných a budúcich nástrojov Europass s cieľom
uľahčiť identifikáciu a dokumentáciu vzdelávacích
výsledkov. Malo by sa upevniť prepojenie medzi validačnými
ustanoveniami a kreditnými systémami, ako je ECTS a ECVET,
–                        
zapojiť sociálnych partnerov a iné príslušné
zainteresované strany, konkrétne zamestnávateľské organizácie, odbory,
obchodné komory, priemyselné komory a remeselné cechy, vnútroštátne
subjekty zúčastnené na procese uznávania odborných kvalifikácií, služby
zamestnanosti, mládežnícke organizácie, osoby pracujúce s mládežou,
poskytovateľov vzdelávania a odbornej prípravy, ako aj organizácie
občianskej spoločnosti do vytvárania validačných mechanizmov
a dokumentovania výsledkov vzdelávania dosiahnutých neformálnym
vzdelávaním a informálnym učením, 
–                        
podporovať partnerstvá a iné iniciatívy na
uľahčenie dokumentácie výsledkov vzdelávania nadobudnutých v rámci
MSP a iných malých organizácií,
–                        
poskytnúť stimuly pre zamestnávateľov,
mládežnícke organizácie a organizácie občianskej spoločnosti na
podporu a uľahčenie identifikácie a dokumentácie výsledkov
vzdelávania dosiahnutých v práci alebo prostredníctvom dobrovoľných
aktivít,
–                        
poskytnúť stimuly pre poskytovateľov
vzdelávania a odbornej prípravy na uľahčenie prístupu k formálnemu
vzdelávaniu a odbornej príprave a na udeľovanie výnimiek na základe
výsledkov vzdelávania získaných v neformálnom a informálnom kontexte,
zabezpečiť koordináciu výkonných služieb v oblasti vzdelávania,
odbornej prípravy, zamestnania a mládeže, ako aj príslušných politík.
Hlavným orgánom pre dohľad nad
opatreniami navrhnutými v rámci tohto odporúčania bude poradná skupina pre
EQF. V navrhovaných opatreniach sa predpokladá tiež podávanie správ
o činnostiach súvisiacich s opatreniami v Spoločnom výbore a
správa Rady uverejnená v rámci stratégie Vzdelávanie a odborná príprava
2020. CEDEFOP vo svojej výročnej správe o rozvoji národných
kvalifikačných rámcov v Európe posúdi pokrok pri vytváraní národných
systémov validácie neformálneho vzdelávania a informálneho učenia.
Navrhované opatrenia sú výzvou pre Komisiu,
aby: 1) pravidelne aktualizovala Európske usmernenia k validácii neformálneho
vzdelávania a informálneho učenia; 2) uľahčila účinné
partnerské učenie a výmenu skúseností a osvedčených postupov, ktoré
by umožnili krajinám s najmenej rozvinutou validáciou využiť
skúsenosti krajín s najrozvinutejšou validáciou; 3) v spolupráci s
členskými štátmi zabezpečila, aby činnosti nadväzujúce na toto
nariadenie boli podporované európskymi programami pre vzdelávanie, odbornú
prípravu a mládež a európskymi štrukturálnymi fondmi a 4) posúdila a
vyhodnotila, v spolupráci s členskými štátmi a po porade so
zainteresovanými stranami, činnosti nadväzujúce na navrhované opatrenia. 
Právny základ
V článkoch 165 a 166 Zmluvy o fungovaní
Európskej únie sa predpokladá, že Únia bude prispievať k rozvoju
kvalitného vzdelávania a vykonávať politiku odbornej prípravy podporovaním
spolupráce medzi členskými štátmi a, ak je to potrebné, podporovaním
a doplňovaním činnosti členských štátov pri plnom
rešpektovaní ich zodpovednosti za obsah výučby a organizáciu vzdelávacích
systémov a odbornej prípravy.
V súčasnej iniciatíve sa odporúča,
aby členské štáty s určitou pomocou EÚ uskutočnili spoločné
línie opatrení. Navrhnú sa v nej opatrenia, ktoré bude potrebné vykonať na
úrovni EÚ a členských štátov. EÚ bude poskytovať koordináciu, a to
najmä koordináciu s príslušnými európskymi nástrojmi, a podporou,
napríklad organizovaním aktivít v rámci partnerského učenia. Členské
štáty budú i naďalej zodpovedné za plánovanie, vytváranie
a vykonávanie svojich dohôd (právnych predpisov, nariadení, kolektívnych
zmlúv) týkajúcich sa validácie výsledkov vzdelávania dosiahnutých neformálnym
vzdelávaním a informálnym učením. Opatrenia na obidvoch úrovniach sa
dopĺňajú a výhradné právomoci členských štátov sú zachované.
2012/0234 (NLE)
Návrh
ODPORÚČANIE RADY
týkajúce sa validácie neformálneho
vzdelávania a informálneho učenia
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 165 a 166,
so zreteľom na návrh Európskej komisie,
keďže:
(1)       Validácia výsledkov vzdelávania
(poznatkov, zručností a kompetencií) dosiahnutých neformálnym vzdelávaním
a informálnym učením, ako aj prostredníctvom otvorených vzdelávacích
zdrojov, je nesmierne dôležitá pre prístup občanov na trh práce
a k celoživotnému vzdelávaniu. 
(2)       V čase, keď
Európska únia čelí vážnej hospodárskej kríze spôsobujúcej prudký nárast
nezamestnanosti, je validácia všetkých relevantných poznatkov, zručností
a kompetencií, nezávisle od toho, ako boli nadobudnuté, dôležitejšia než
kedykoľvek predtým z hľadiska fungovania trhu práce a posilnenia
konkurencieschopnosti a hospodárskeho rastu. 
(3)       Zamestnávateľské
organizácie, jednotliví zamestnávatelia, odbory, priemyselné a obchodné
komory a remeselné cechy, vnútroštátne subjekty zúčastnené na procese
uznávania odborných kvalifikácií, služby zamestnanosti, mládežnícke
organizácie, osoby pracujúce s mládežou, poskytovatelia vzdelávania a odbornej
prípravy, ako aj organizácie občianskej spoločnosti, sú
kľúčovými zainteresovanými stranami, pokiaľ ide o poskytovanie
príležitostí na neformálne vzdelávanie a informálne učenie a následne
o akékoľvek procesy validácie. 
(4)       Európa 2020: stratégia na
zabezpečenie inteligentného, udržateľného a inkluzívneho rastu[7] z roku 2010 vyzýva k rozvoju
zručností a kompetencií na dosiahnutie hospodárskeho rastu
a zamestnanosti; v jej hlavných iniciatívach[8] sa zdôrazňuje potreba
pružnejších spôsobov vzdelávania, ktoré môžu uľahčiť prechody
medzi pracovnou a vzdelávacou fázou a ktoré by mali umožňovať
validáciu neformálneho vzdelávania a informálneho učenia.
(5)       V záveroch Rady z 12. mája
2009 o strategickom rámci pre európsku spoluprácu vo vzdelávaní a odbornej
príprave (ET 2010)[9]
sa uvádza, že plán celoživotného vzdelávania by mal pokrývať vzdelávanie
vo všetkých kontextoch: formálnom, neformálnom alebo informálnom.
(6)       „Stratégia EÚ pre mládež –
investovanie do mládeže a posilnenie jej postavenia; obnovená otvorená
metóda koordinácie s cieľom riešiť výzvy a príležitosti týkajúce sa
mládeže[10]
z roku 2009 vyzýva k lepšiemu uznávaniu zručností, ktoré mladí ľudia
získali prostredníctvom neformálneho vzdelávania; zdôrazňuje sa v nej
potreba plného využitia palety nástrojov vytvorených na úrovni EÚ na účely
validácie zručností a uznávania kvalifikácií. Stratégia bola podporená
uznesením Rady z 27. novembra 2009 o obnovenom rámci pre
európsku spoluprácu v oblasti mládeže (2010 – 2018)[11].
(7)       V Bruggskom komuniké z
decembra 2010[12]
vyhlásili európski ministri odborného vzdelávania a prípravy, európski sociálni
partneri a Európska komisia, že zúčastnené krajiny by mali najneskôr do
roku 2015 začať rozvíjať národné postupy uznávania
a validácie neformálneho vzdelávania a informálneho učenia,
podporované vhodným spôsobom národnými kvalifikačnými rámcami.
(8)       Rada vo svojich záveroch o
modernizácii vysokoškolského vzdelávania
z 28. a 29. novembra 2011 vyzvala členské štáty k
vytvoreniu jasných prístupových ciest k vysokoškolskému vzdelávaniu z odborného
a iných druhov vzdelávania, ako aj mechanizmov uznávania predchádzajúcich poznatkov
a skúseností získaných mimo formálneho systému vzdelávania a odbornej prípravy,
a to predovšetkým riešením výziev súvisiacich so zavádzaním a uplatňovaním
národných kvalifikačných rámcov prepojených s európskym kvalifikačným
rámcom[13].
(9)       Jednou z prioritných oblastí
vymedzených v uznesení Rady z 20. decembra 2011 o obnovenom európskom
programe pre vzdelávanie dospelých na obdobie rokov 2012 – 2014 je zavedenie
plne funkčných systémov validácie neformálneho vzdelávania
a informálneho učenia a podpora ich využívania dospelými všetkých
vekových kategórií a všetkých kvalifikačných úrovní, ako aj podnikmi a
inými organizáciami[14].

(10)     Komisia zdôraznila v Akte o
jednotnom trhu[15],
že zvýšená mobilita kvalifikovanej pracovnej sily zvýši
konkurencieschopnosť európskeho hospodárstva, a v balíku opatrení pre
zamestnanosť zo 17. apríla 2012[16]
zase podčiarkla potrebu zlepšiť spoluprácu medzi svetom práce a
svetom odbornej prípravy.
(11)     V uznesení Rady o podpore
posilnenej európskej spolupráce v odbornom vzdelávaní a príprave z 12.
novembra 2002[17]
a v Kodanskej deklarácii z 30. novembra 2002[18]
sa vyžaduje vytvoriť súbor spoločných zásad validácie neformálneho
vzdelávania a informálneho učenia.
(12)     V záveroch Rady z 18. mája
2004 sa prijali spoločné európske zásady validácie neformálneho
vzdelávania a informálneho učenia[19].
(13)     Európsky register validácie
neformálneho vzdelávania a informálneho učenia obsahujúci aktuálne
informácie o súčasných validačných postupoch v európskych krajinách
sa pravidelne uverejňuje od roku 2004[20]
a Európske usmernenia k validácii neformálneho vzdelávania a informálneho
učenia boli uverejnené v roku 2009[21].

(14)     V odporúčaní Európskeho
parlamentu a Rady z 23. apríla 2008 o vytvorení európskeho kvalifikačného
rámca pre celoživotné vzdelávanie[22]
sa uvádza, že všetky kvalifikácie by sa mali dať získať
prostredníctvom formálneho a neformálneho vzdelávania a informálneho
učenia. Okrem toho sa v ňom vyzývajú členské štáty
k prepojeniu svojich národných kvalifikačných úrovní s európskym
kvalifikačným rámcom a k prípadnému vytvoreniu národných
kvalifikačných rámcov, ktoré by podporovali validáciu neformálneho
vzdelávania a informálneho učenia.
(15)     Rozhodnutím Európskeho
parlamentu a Rady z 15. decembra 2004[23]
sa zriadil Europass, európske portfólio, ktoré môžu občania využiť na
lepšiu komunikáciu, zaznamenanie a prezentáciu svojich kompetencií a
kvalifikácií v celej Európe.
(16)     Prostredníctvom Európskeho
systému prenosu a zhromažďovania kreditov (ECTS), ktorý bol zriadený v
rámci bolonského procesu, sa udeľujú kredity za formálne vzdelávanie na
základe výsledkov vzdelávania a študijnej záťaže a systém takisto
uľahčuje inštitúciám vysokoškolského vzdelávania udeľovanie
kreditov na základe výsledkov vzdelávania získaných skúsenosťami s
neformálnym vzdelávaním a informálnym učením. 
(17)     Odporúčaním Európskeho
parlamentu a Rady z 18. júna 2009 sa zriadil Európsky systém kreditov pre
odborné vzdelávanie a prípravu (ECVET)[24]
na účely prenosu, uznávania a zhromažďovania výsledkov vzdelávania,
ktoré jednotlivci dosiahli vo formálnom, prípadne neformálnom a
informálnom kontexte.
(18)     Z konzultácií v podobe
elektronických prieskumov[25],
rokovaní v príslušných politických orgánoch, ako aj z rôznorodých aktivít v
rámci partnerského vzdelávania s účasťou sociálnych partnerov
vyplynulo, že existuje rozsiahly konsenzus, pokiaľ ide o význam
zviditeľnenia zručností získaných prostredníctvom životných a
pracovných skúseností, ako aj široká podpora posilneniu validačnej
politiky a praxe v členských štátoch EÚ prostredníctvom európskej
iniciatívy,
PRIJALA TOTO ODPORÚČANIE:
1.           Členské štáty by mali s
cieľom ponúknuť všetkým občanom[26]
možnosť dokázať, čo sa naučili mimo školy, a využiť to
vo svojej kariére a v ďalšom vzdelávaní:
(1)         
zabezpečiť, aby sa do roku 2015 zriadil
národný systém validácie neformálneho vzdelávania a informálneho učenia[27], ktorý by poskytoval
občanom možnosť 
i)        dať si zvalidovať svoje
zručnosti, vedomosti a kompetencie získané neformálnym vzdelávaním a
informálnym učením, ako aj prostredníctvom otvorených vzdelávacích
zdrojov, a 
ii)       získať plnú alebo
čiastočnú kvalifikáciu na základe validovaných skúseností
nadobudnutých neformálnym vzdelávaním a informálnym učením, bez dotknutia
iných platných právnych predpisov Únie, najmä smernice 2005/36/ES[28] o uznávaní odborných
kvalifikácií; 
(2)         
zabezpečiť, aby národný systém validácie
neformálneho vzdelávania a informálneho učenia zahŕňal
tieto prvky: 
–              
podporu pre občanov pri identifikácii ich
výsledkov vzdelávania dosiahnutých neformálnym vzdelávaním a informálnym
učením,
–              
pomoc občanom pri dokumentácii ich výsledkov
vzdelávania dosiahnutých neformálnym vzdelávaním a informálnym učením,
–              
posúdenie výsledkov vzdelávania, ktoré jednotlivci
dosiahli neformálnym vzdelávaním a informálnym učením,
–              
osvedčenie výsledkov posúdenia výsledkov
vzdelávania dosiahnutých neformálnym vzdelávaním a informálnym učením v
podobe kvalifikácie, ako kredity vedúce ku kvalifikácii alebo iným vhodným
spôsobom.
Malo by sa zabezpečiť, aby mohol každý
občan využiť ktorúkoľvek z uvedených možností, jednotlivo alebo
v kombinácii, podľa svojich potrieb;
(3)         
zabezpečiť, aby národné systémy validácie
neformálneho vzdelávania a informálneho učenia dodržiavali pri
zohľadnení národných, regionálnych a/alebo miestnych, ako aj sektorových
potrieb, tieto zásady:
–              
validačný systém je koherentná a integrálna
súčasť národného kvalifikačného rámca vypracovaného v súlade s
európskym kvalifikačným rámcom,
–              
informácie o možnostiach validácie sú široko
dostupné pre jednotlivcov a organizácie,
–              
validačný systém je osobitne zameraný na znevýhodnené
skupiny vrátane tých občanov, u ktorých je pravdepodobné, že čelia
nezamestnanosti alebo neistému zamestnaniu, pretože systém môže zvýšiť ich
účasť na celoživotnom vzdelávaní a sprístupniť pre nich trh
práce,
–              
jednotlivcom, ktorí sú nezamestnaní alebo ich
zamestnanie je neisté, sa poskytuje možnosť podrobiť sa auditu ich
zručností a kompetencií do troch mesiacov od identifikovanej potreby, 
–              
validácia je finančne dostupná pre
občanov, ktorí sa chcú podrobiť validačnému postupu,
–              
vhodné usmernenie a poradenstvo je k dispozícii a
je finančne dostupné pre občanov, ktorí sa chcú podrobiť
validačnému postupu, 
–              
sú zavedené prehľadné opatrenia na
zabezpečenie kvality, ktoré sú základom spoľahlivých, platných a
presvedčivých metodík a nástrojov posudzovania, 
–              
je zabezpečený rozvoj odbornej spôsobilosti
personálu zapojeného do validačného procesu vo všetkých príslušných
sektoroch,
–              
kvalifikácie získané validáciou skúseností
nadobudnutých neformálnym vzdelávaním a informálnym učením sú v súlade s
dohodnutými normami, ktoré sú rovnaké ako kvalifikácie získané prostredníctvom
formálnych vzdelávacích programov alebo sú im rovnocenné, 
–              
podporuje sa využívanie súčasných a budúcich
nástrojov rámca Europass na uľahčenie dokumentácie výsledkov
vzdelávania,
–              
existujú synergie medzi validačnými
ustanoveniami a kreditnými systémami uplatniteľné vo formálnom systéme
vzdelávania a odbornej prípravy, napr. ECTS a ECVET; 
(4)         
zabezpečiť zapojenie príslušných
zainteresovaných strán, ako sú zamestnávatelia, odbory, obchodné a priemyselné
komory a remeselné cechy, vnútroštátne subjekty zúčastnené na procese
uznávania odborných kvalifikácií, služby zamestnanosti, mládežnícke
organizácie, osoby pracujúce s mládežou, poskytovatelia vzdelávania a
odbornej prípravy, ako aj organizácie občianskej spoločnosti, do
vytvárania a realizácie prvkov a mechanizmov uvedených v bodoch 2 a 3, pri
súčasnom poskytovaní stimulov:
–              
pre zamestnávateľov, mládežnícke organizácie a
organizácie občianskej spoločnosti na podporu a uľahčenie
identifikácie a dokumentácie výsledkov vzdelávania dosiahnutých v práci alebo
prostredníctvom dobrovoľných aktivít, využitím príslušných nástrojov
(najmä nástrojov vyvinutých v rámci iniciatívy Europass), 
–              
pre poskytovateľov vzdelávania a odbornej
prípravy na uľahčenie prístupu k formálnemu vzdelávaniu a odbornej
príprave na základe výsledkov vzdelávania dosiahnutých v neformálnych a
informálnych kontextoch a, ak je to vhodné, udeľovať výnimky a/alebo
kredity za príslušné výsledky vzdelávania získané v neformálnom a informálnom
kontexte;
(5)         
zabezpečiť koordináciu medzi
implementačnými službami v oblasti vzdelávania, odbornej prípravy,
zamestnanosti a mládeže, ako aj medzi príslušnými politikami.
2.           Členské štáty a Komisia
by mali prijať tieto opatrenia:
(1)         
zabezpečiť činnosti nadväzujúce na
toto odporúčanie prostredníctvom poradnej skupiny pre EQF[29] a zabezpečiť
zapojenie príslušných mládežníckych organizácií a zástupcov
dobrovoľníckeho sektora do následných činností poradnej skupiny EQF;
(2)         
informovať o pokroku dosiahnutom po prijatí
odporúčania v ďalšej spoločnej správe Komisie a Rady uverejnenej
v roku 2015 v rámci stratégie Vzdelávanie a odborná príprava 2010 a v
následných spoločných správach; 
(3)         
podporiť vykonávanie tohto odporúčania
využitím expertízy agentúr Únie, najmä strediska CEDEFOP, prostredníctvom
podávania správ o zavádzaní národného systému validácie neformálneho a
informálneho vzdelávania vo výročnej správe o vytváraní národných
kvalifikačných rámcov a prostredníctvom podpory Komisie pri
pravidelnej aktualizácii Európskeho registra validácie neformálneho vzdelávania
a informálneho učenia.
3.           Komisia by mala:
(1)         
podporiť členské štáty
a zainteresované subjekty: 
–              
vytvorením podmienok pre účinné partnerské
učenie a výmenu skúseností a osvedčených postupov,
–              
pravidelnou aktualizáciou Európskych usmernení k
validácii neformálneho vzdelávania a informálneho učenia zhrnutých v
prílohe II; 
(2)         
ďalej rozvinúť nástroje rámca Europass,
ktoré umožňujú transparentnosť a uznávanie validovaných
výsledkov vzdelávania, ktoré boli dosiahnuté skúsenosťami nadobudnutými s
neformálnym vzdelávaním a informálnym učením, v celej Únii; 
(3)         
zabezpečiť, aby vykonávanie
odporúčania našlo podporu v spolupráci s členskými štátmi, v
programoch Celoživotné vzdelávanie a Mládež v akcii, v budúcom európskom
programe pre vzdelávanie, odbornú prípravu, mládež a šport a v európskych
štrukturálnych fondoch;
(4)         
v spolupráci s členskými štátmi a na základe
konzultácií s dotknutými zúčastnenými stranami posúdiť a
vyhodnotiť opatrenia prijaté v nadväznosti na toto odporúčanie a
podať Rade do 31. júla 2017 správu o získaných skúsenostiach a dôsledkoch
pre budúcnosť vrátane, podľa potreby, prípadného preskúmania a
revízie tohto odporúčania. 
V Bruseli
                                                                       Za
Radu
                                                                       predseda
PRÍLOHA I 
VYMEDZENIE POJMOV
Na účely tohto odporúčania sa
uplatňuje toto vymedzenie pojmov:
(a)                   
formálne vzdelávanie sa
uskutočňuje v organizovanom a štruktúrovanom prostredí špecificky
určenom na vzdelávanie a jeho výsledkom je zvyčajne udelenie
kvalifikácie, obyčajne v podobe osvedčenia alebo diplomu.
Zahŕňa systémy všeobecného vzdelávania, odborné vzdelávanie pri
nástupe do zamestnania a vysokoškolské vzdelávanie;
(b)                   
neformálne vzdelávanie je
vzdelávanie, ktoré sa uskutočňuje prostredníctvom plánovaných
činností (pokiaľ ide o vzdelávacie ciele, čas vyhradený na
vzdelávanie), pri ktorých je prítomný istý druh podpory vzdelávania (napr.
vzťah medzi študentom a učiteľom). Môže zahŕňať
programy na výučbu pracovných zručností, programy gramotnosti pre
dopelých a základné vzdelávanie tých osôb, ktoré predčasne ukončili
školskú dochádzku. Medzi bežné prípady neformálneho vzdelávania patria
vnútropodniková odborná príprava, prostredníctvom ktorej spoločnosti
aktualizujú a zdokonaľujú zručnosti svojich pracovníkov, ako
napr. zručnosti v oblasti informačných a komunikačných
technológií, štruktúrované elektronické vzdelávanie (napr. využívaním
otvorených vzdelávacích zdrojov) a kurzy organizované organizáciami
občianskej spoločnosti pre svojich členov, svoju cieľovú
skupinu alebo pre širokú verejnosť; 
(c)                   
informálne učenie je
výsledkom každodenných aktivít spojených s prácou, rodinným životom alebo
trávením voľného času. Nie je organizované ani štruktúrované
podľa cieľov, času ani podpory vzdelávania. Informálne
učenie nemusí byť z pohľadu vzdelávajúceho sa úmyselné.
Príkladmi výsledkov vzdelávania dosiahnutých prostredníctvom informálneho
učenia sú zručnosti získané počas života a pracovné skúsenosti.
Ide napríklad o zručnosti v oblasti riadenia projektov alebo v oblasti
informačných a komunikačných technológií získané v práci,
naučené jazyky a medzikultúrne zručnosti získané počas
pobytu v inej krajine, zručnosti v oblasti informačných a
komunikačných technológií získané mimo práce, zručnosti získané
prostredníctvom dobrovoľníckej práce, kultúrnych aktivít, športu, práce s
mládežou a prostredníctvom činností doma (napr. starostlivosť o
dieťa); 
(d)                   
kvalifikácia je
formálny výsledok procesu posudzovania a validácie, ktorý sa získa, keď
príslušný orgán určí, že jednotlivec dosiahol vzdelávacie výstupy
zodpovedajúce daným normám; 
(e)                   
výsledky vzdelávania
sú vyjadrenia o tom, čo vzdelávajúca sa osoba vie, chápe a je schopná
urobiť po ukončení procesu vzdelávania. Sú vymedzené z hľadiska
vedomostí, zručností a kompetencií; 
(f)                     
národný kvalifikačný rámec je koherentný a komplexný opis kvalifikačných úrovní založených na
výsledkoch vzdelávania, 
(g)                   
validácia je proces
potvrdzovania splnomocneným orgánom, že výsledky vzdelávania získané
jednotlivcom zodpovedajú príslušnej norme. Pozostáva zo štyroch rôznych
etáp: 1) identifikácia konkrétnych skúseností jednotlivca prostredníctvom
rozhovoru, 2) dokumentácia –– na zviditeľnenie skúseností jednotlivca ––
3) formálne posúdenie týchto skúseností a 4) uznanie vedúce
k osvedčeniu napr. čiastočnej alebo plnej kvalifikácie.
PRÍLOHA II:
 Zhrnutie usmernení k validácii neformálneho vzdelávania a informálneho
učenia
Účinná prax: európska perspektíva
Prax validácie informálneho učenia a
neformálneho vzdelávania by mala byť v súlade s hlavnými prvkami
európskych zásad validácie neformálneho vzdelávania a informálneho učenia
z roku 2004, európskymi zásadami v oblasti zabezpečovania kvality
vzdelávania a odbornej prípravy a s odporúčaním európskeho
referenčného rámca na zabezpečenie kvality odborného vzdelávania a
prípravy. 
Európska spolupráca v oblasti validácie by sa
mala ďalej rozvíjať, najmä prostredníctvom pravidelnej aktualizácie a
zlepšovania týchto usmernení a Európskeho registra validácie neformálneho
vzdelávania a informálneho učenia. 
Nástroje a rámce na európskej úrovni (európske
kvalifikačné rámce, Europass, európske kreditné systémy atď.) by sa
mohli využívať na podporu validácie a na zlepšenie porovnateľnosti a
prehľadnosti výsledkov validačných procesov, a vybudovať tak
vzájomnú dôveru medzi krajinami.
Účinná prax: perspektíva jednotlivých
štátov
Validácia neformálneho vzdelávania a
informálneho učenia by sa mala chápať ako integrálna
súčasť národných kvalifikačných systémov.
Formatívny prístup k posudzovaniu je dôležitý,
pretože sústreďuje pozornosť na „identifikáciu“ vedomostí,
zručností a všeobecnejších kompetencií, ktorá je kľúčovou
súčasťou celoživotného vzdelávania.
Sumatívna validácia musí mať jasne
vymedzené a jednoznačné prepojenie s normami používanými v národnom
kvalifikačnom systéme (alebo rámci).
Právo na validáciu by mohlo pripadať do
úvahy v prípadoch, keď sa neformálne vzdelávanie a informálne učenie
považuje za bežný spôsob dosiahnutia kvalifikácie, paralelný s formálnym
vzdelávaním a odbornou prípravou.
Vytváranie národných kvalifikačných
rámcov by sa mohlo využiť ako príležitosť k systematickému
začleneniu validácie do kvalifikačných systémov.
Zavedenie validácie ako integrálnej
súčasti národného kvalifikačného rámca by sa mohlo spájať s
potrebou zlepšiť prístup ku kvalifikáciám, zvýšiť kvalifikačnú
úroveň a zlepšiť prenos kvalifikácií.
Udržateľnosť a koherentnosť
národných systémov validácie by mali byť podporované pravidelnou analýzou
pomeru vynaložených prostriedkov k celkovému zisku.
Účinná prax: organizačná
perspektíva
Formálne vzdelávanie, podniky, poskytovatelia
vzdelávania dospelých a dobrovoľnícke organizácie sú kľúčovými
zainteresovanými stranami, pokiaľ ide o poskytovanie príležitostí na
validáciu neformálneho vzdelávania a informálneho učenia.
Validácia neformálneho vzdelávania a
informálneho učenia predstavuje výzvu pre formálne vzdelávanie,
pokiaľ ide o rozsah vzdelávania, ktoré možno zvalidovať, a spôsob
možnej integrácie tohto procesu do formálnych osnov, a jeho posúdenie.
Zriadenie systémov dokumentácie vedomostí,
zručností a kompetencií zamestnancov prináša podnikom značné výhody.
Je nutné, aby podniky vyvážili svoje legitímne záujmy zamestnávateľov s
legitímnymi záujmami jednotlivých zamestnancov.
Vzdelávanie dospelých je jedným z hlavných
zdrojov neformálneho vzdelávania a informálneho učenia a jeho
ďalší rozvoj by sa mal podporiť systematickým rozvojom formatívnej a
sumatívnej validácie.
Tretí (alebo dobrovoľnícky) sektor ponúka
širokú paletu príležitostí na individualizované vzdelávanie, ktoré sú vysoko
cenené v iných kontextoch. Validácia by sa mala využívať na
zviditeľnenie a ocenenie výsledkov vzdelávania a zároveň ako pomôcka
na ich prenos do iných kontextov.
Funkcie jednotlivých orgánov zapojených do
validácie si vyžadujú koordináciu prostredníctvom inštitucionálneho rámca.
Inštitucionálny spôsob validácie a
osvedčovania by nemal viesť k osvedčeniam, ktorých hodnota je
považovaná za odlišnú na základe spôsobu, akým sa dosiahli.
Účinná prax: jednotlivec
V centre validačného procesu je
jednotlivec. Činnosti iných agentúr zapojených do validácie by sa mali
vnímať z pohľadu ich vplyvu na jednotlivca.
Každý by mal mať prístup k validácii,
pričom dôraz na motiváciu k zapojeniu sa do procesu je obzvlášť
dôležitý.
Viacúrovňový proces validácie ponúka
jednotlivcom veľa príležitostí rozhodnúť sa o budúcom smerovaní
ich validácie. Rozhodovanie by sa malo zakladať na informáciách, radách
a usmerneniach.
Účinná prax: štruktúra
validačného procesu
Tri procesy – orientácia, posúdenie a externý
audit – sa môžu využiť na vyhodnotenie súčasných validačných
postupov a na podporu rozvoja nových validačných postupov.
Účinná prax: metódy
Metódy validácie neformálneho vzdelávania a
informálneho učenia sú v podstate tie isté nástroje ako tie, ktoré sa
používajú na posudzovanie formálneho vzdelávania.
Keď sa tieto nástroje používajú na
validáciu, musia sa prispôsobiť, kombinovať a použiť spôsobom,
ktorý odráža individuálnu špecifickosť a neštandardný charakter
neformálneho vzdelávania a informálneho učenia.
Nástroje na posudzovanie vzdelávania musia
byť vhodné na tento účel.
Účinná prax: odborníci na validáciu
Účinné fungovanie validačných
procesov závisí hlavne od odborných vstupov od radcov, posudzovateľov a
správcov validačného procesu. Neustála odborná príprava týchto ľudí
je nesmierne dôležitá.
Vytváranie sietí, ktoré umožňuje
vymieňanie si skúseností a plné fungovanie spoločenstva praxe, by
mali byť súčasťou rozvojového programu pre odborníkov.
Interakcia medzi odborníkmi v rámci jedného
validačného procesu pravdepodobne povedie k účinnejším a
efektívnejším postupom, ktoré sú oporou pre jednotlivcov, ktorí sa uchádzajú
o validáciu. 
[1]               Občanom EÚ aj všetkým štátnym príslušníkom tretích
krajín s riadnym pobytom v Európskej únii. 
[2]               KOM(2010) 682 v konečnom znení. 
[3]               KOM(2010) 477 v konečnom znení.
[4]               KOM(2011) 206 v konečnom
znení.
[5]               KOM(2012) 173 v konečnom znení.
[6]               Stále zastúpenia EÚ, výbor pre vzdelávanie, poradná
skupina pre európsky kvalifikačný rámec, skupina pre uznávanie výsledkov
vzdelávania, fórum strán zainteresovaných v oblasti celoživotného vzdelávania,
poradný výbor pre odborné vzdelávanie a prípravu, skupina užívateľov
Európskeho systému kreditov pre odborné vzdelávanie a prípravu, pracovná
skupina pre vzdelávanie dospelých, pracovná skupina pre modernizáciu
vysokoškolského vzdelávania, skupina pre dohľad nad bolonským procesom,
centrá Europass a Euroguidance, európska sieť politík v oblasti
celoživotného usmerňovania, poradný výbor pre Youthpass, národná sieť
informačných centier pre uznávanie akademických titulov, národná sieť
pre uznávanie predchádzajúceho vysokoškolského vzdelávania, skupina odborníkov
v oblasti mobility mladých dobrovoľníkov.
[7]               KOM(2010) 2020 v konečnom znení.
[8]               Mládež v pohybe, KOM(2010) 477 v konečnom znení,
Program pre nové zručnosti a nové pracovné miesta, KOM(2010) 682 v
konečnom znení.
[9]               Ú. v. EÚ C 119, 28.5.2009, s. 2.
[10]             KOM(2009) 200 v konečnom znení.
[11]             Ú. v. EÚ C 311, 19.12.2009, s. 1.
[12]             http://ec.europa.eu/education/lifelong-learning-policy/doc/vocational/bruges_en.pdf.
[13]             Ú. v. EÚ C 372, 20.12.2011,
s. 36.
[14]             Ú. v. EÚ C 372, 20.12.2011, s. 1.
[15]             KOM(2011) 206 v konečnom znení.
[16]             KOM(2012) 173 v konečnom znení.
[17]             Ú. v. EÚ C 13, 18.1.2003.
[18]             Vyhlásenie európskych ministrov odborného vzdelávania a
prípravy a Európskej komisie, ktorí sa zišli 29. a 30. novembra 2002 v Kodani,
týkajúce sa posilnenej európskej spolupráce v oblasti odborného vzdelávania a
prípravy, http://ec.europa.eu/education/pdf/doc125_en.pdf.
[19]             http://ec.europa.eu/education/lifelong-learning-policy/doc/informal/validation2004_en.pdf.
[20]             http://www.cedefop.europa.eu/EN/about-cedefop/projects/validation-of-non-formal-and-informal-learning/index.aspx.
[21]             Cedefop, 2009, http://www.cedefop.europa.eu/EN/Files/4054_en.pdf.
[22]             Ú. v. EÚ C 111, 6.5.2008, s. 1.
[23]             Ú. v. EÚ L 390, 31.12.2004, s. 6.
[24]             Ú. v. EÚ C 155, 8.7.2009, s. 11.
[25]             http://ec.europa.eu/dgs/education_culture/consult/vnfil/report_en.pdf.
[26]             Občanom EÚ, ako aj štátnym príslušníkom tretích
krajín s riadnym pobytom v Únii. 
[27]             V zmysle vymedzenia termínov v prílohe I.
[28]             Ú. v. EÚ L 255, 30.9.2005, s. 22.
[29]             Zriadenej odporúčaním Európskeho parlamentu
a Rady z 23. apríla 2008 o vytvorení európskeho
kvalifikačného rámca pre celoživotné vzdelávanie, Ú. v. C 111/1, zo
6.5.2012, s. 1.